జాసన్ రాయ్

**జాసన్ జోనాథన్ రాయ్** (జననం 1990 జూలై 21) దక్షిణాఫ్రికాలో జన్మించిన ఇంగ్లాండ్ క్రికెటరు. అతను ఇంగ్లండ్ తరపున వన్డే ఇంటర్నేషనల్ (వన్‌డే), ట్వంటీ 20 ఇంటర్నేషనల్ (T20I) క్రికెట్‌లో ఆడుతున్నాడు. గతంలో టెస్ట్ జట్టు కోసం ఆడాడు. దేశీయ క్రికెట్‌లో, అతను సర్రేకు ప్రాతినిధ్యం వహిస్తాడు. ఇండియన్ ప్రీమియర్ లీగ్‌లో గుజరాత్ లయన్స్, ఢిల్లీ డేర్‌డెవిల్స్, సన్‌రైజర్స్ హైదరాబాద్‌లకు,, పార్ల్ రాయల్స్ ( SA20) కూ ఆడాడు.

దక్షిణాఫ్రికాలో జన్మించిన రాయ్ చిన్నతనంలోనే ఇంగ్లండ్‌కు వెళ్లాడు. అతను 2014 లో తన T20I రంగప్రవేశం చేసాడు, 2015 లో అతని తొలి వన్‌డే ఆడాడు. 2019 లో టెస్ట్ జట్టు కోసం ఆడాడు. అతను 2019 క్రికెట్ ప్రపంచ కప్ గెలిచిన ఇంగ్లాండ్ జట్టులో సభ్యుడు. 

రాయ్ రైట్ హ్యాండ్ ఓపెనింగ్ బ్యాటర్‌గా ఆడతాడు. అతని అత్యధిక వన్‌డే స్కోరు (2018 పర్యటనలో) ఆస్ట్రేలియాపై 180.  అలెక్స్ హేల్స్‌తో కలిసి అత్యధిక వన్‌డే భాగస్వామ్యానికి ఇంగ్లాండ్ రికార్డు అతని పేరిట ఉంది: 2016 ఇంగ్లాండ్ పర్యటనలో శ్రీలంకపై 256 *  టీ20 చరిత్రలో ఫీల్డర్లను అడ్డుకున్నందుకు ఔటైన తొలి బ్యాటర్ అతనే. 

శ్రీలంకతో జరిగే వన్డే సిరీస్‌లో రాయ్ తన స్థానాన్ని నిలబెట్టుకున్నాడు. మొదటి మ్యాచ్‌లో అతను 3 పరుగులు చేశాడు. ఇంగ్లండ్ మ్యాచ్‌ను టై చేయగలిగింది.  రెండవ మ్యాచ్‌లో అతను 256 పరుగులతో అలెక్స్ హేల్స్‌తో కలిసి రికార్డు స్థాయిలో ఓపెనింగ్ స్టాండ్‌ను పంచుకోవడంతో అతను అజేయంగా 112 పరుగులు చేశాడు.   మ్యాన్ ఆఫ్ ద మ్యాచ్‌గా నిలిచిన అతను రెండు రనౌట్‌లు కూడా చేసాడు.  మూడో మ్యాచ్‌ వాతావరణం వలన మ్యాచ్‌ ముందే ముగిసింది. అతను అజేయంగా ఐదు పరుగులు చేశాడు.  నాల్గవ మ్యాచ్‌లో అతను సిరీస్‌లో తన రెండవ సెంచరీని సాధించాడు. 162 పరుగులతో ఇంగ్లాండ్ మ్యాచ్‌ను ఆరు వికెట్ల తేడాతో గెలుచుకుంది.  సిరీస్‌లోని చివరి గేమ్‌లో అతను 34 పరుగులు చేయడంతో ఇంగ్లాండ్ 324 పరుగులు చేసి 122 పరుగుల తేడాతో మ్యాచ్‌ను గెలుచుకుంది.  రాయ్ తన అద్భుతమైన ప్రదర్శనతో మ్యాన్ ఆఫ్ ద సిరీస్‌గా ఎంపికయ్యాడు. ఇరు జట్ల మధ్య జరిగిన ఏకైక T20Iలో అతను డకౌట్ అయ్యాడు, ఇంగ్లండ్ ఎనిమిది వికెట్ల తేడాతో గెలిచింది. 

### T20 ఫ్రాంచైజీలు

#### బంగ్లాదేశ్ ప్రీమియర్ లీగ్
రాయ్ 2018–19 బంగ్లాదేశ్ ప్రీమియర్ లీగ్‌లో సిల్హెట్ సిక్సర్స్ తరఫున పాల్గొన్నాడు. అతను నాలుగు గేమ్‌లు ఆడాడు, టాప్ స్కోరు 42.  

#### బిగ్ బాష్ లీగ్
2015లో సిడ్నీ థండర్‌తో బిగ్ బాష్ లీగ్ ఆడాక, 2016–17 సీజన్‌లో సిడ్నీ సిక్సర్స్‌లో చేరాడు. సిడ్నీ థండర్‌తో జరిగిన టోర్నమెంట్‌లోని మొదటి మ్యాచ్‌లో అతను సిక్సర్ల తరఫున 29 పరుగులు చేశాడు. ఆ తర్వాత రెండవదానిలో 40 పరుగులు చేశాడు. ఇందులో షాన్ టైట్ వేసిన ఓవర్లో కొట్టిన 6 కూడా ఉంది. మూడవ మ్యాచ్ కండరాల నొప్పి వలన అడలేదు. 

#### పాకిస్థాన్ సూపర్ లీగ్
2017 PSL కోసం రాయ్‌ని US$70,000కు లాహోర్ కలందర్స్ కొనుగోలు చేసింది. అతను 5 మ్యాచ్‌లు ఆడి 176 పరుగులు చేసి ఇంగ్లాండ్ జట్టులో చేరేందుకు ముందుగానే బయలుదేరాడు. 2018 PSL డ్రాఫ్ట్‌లో, అతను పాక్షికంగా అందుబాటులో ఉన్నందున సప్లిమెంటరీ రౌండ్‌లో క్వెట్టా గ్లాడియేటర్స్కు ఎంపికయ్యాడు. అతను సీజన్‌లో క్వెట్టా గ్లాడియేటర్స్ కోసం కేవలం రెండు గేమ్‌లు ఆడాడు. 

2019 డిసెంబరులో, 2020 PSL ప్లేయర్స్ డ్రాఫ్ట్ సమయంలో, అతను క్వెట్టా గ్లాడియేటర్స్‌ వారి ప్లాటినం కేటగిరీ పిక్‌గా ఎంపికయ్యాడు. పెషావర్ జల్మీకి వ్యతిరేకంగా 8 ఇన్నింగ్స్‌లలో 73 నాటౌట్‌ అత్యధిక స్కోరుతో 233 పరుగులు చేసాడు.  2021లో, అతను మళ్లీ 2022 PSL కోసం క్వెట్టా గ్లాడియేటర్స్‌కు ఎంపికయ్యాడు.

#### ఎంజాన్సి సూపర్ లీగ్
2018 అక్టోబరులో, ఎంజాన్సీ సూపర్ లీగ్ T20 టోర్నమెంటు మొదటి ఎడిషన్ కోసం అతను నెల్సన్ మండేలా బే జెయింట్స్ స్క్వాడ్‌లో వారి అంతర్జాతీయ ఆటగాడిగా ఎంపికయ్యాడు.   2019 సెప్టెంబరులో, అతను 2019 ఎంజాన్సీ సూపర్ లీగ్ టోర్నమెంటు కోసం నెల్సన్ మండేలా బే జెయింట్స్ జట్టుకు ఎంపికయ్యాడు. 

#### ఇండియన్ ప్రీమియర్ లీగ్
అతను 2017 IPL లో గుజరాత్ లయన్స్ తరపున మూడు మ్యాచ్‌లు ఆడాడు. 2018 IPL కోసం అతను ఢిల్లీ డేర్‌డెవిల్స్ తరపున ఆడి, తన మొదటి మ్యాచ్‌లో 91* పరుగులను సాధించాడు.  2020 IPL వేలంలో, ఢిల్లీ క్యాపిటల్స్ అతన్ని కొనుగోలు చేసింది.  2020 ఆగస్టు 27న, వ్యక్తిగత కారణాల వల్ల రాయ్ 2020 ఇండియన్ ప్రీమియర్ లీగ్ నుండి వైదొలిగాడు. ఫలితంగా అతని స్థానంలో ఆస్ట్రేలియన్ ఆల్ రౌండర్ డేనియల్ సామ్స్ ఎంపికయ్యాడు.  2021 వేలానికి ముందు అతన్ని ఢిల్లీ క్యాపిటల్స్ విడుదల చేసింది. 2021 ఇండియన్ ప్రీమియర్ లీగ్‌కు ముందు, మిచెల్ మార్ష్‌కు బదులుగా సన్‌రైజర్స్ హైదరాబాద్‌తో అతను సంతకం చేశాడు.  2022 IPL వేలంలో, రాయ్‌ని గుజరాత్ టైటాన్స్ కొనుగోలు చేసింది.  అయినప్పటికీ, అతను టోర్నమెంటు ప్రారంభానికి ముందే 2022 IPL నుండి వైదొలిగాడు.  గాయపడిన శ్రేయాస్ అయ్యర్ స్థానంలో అతనిని కోల్‌కతా నైట్ రైడర్స్ కొనుగోలు చేసింది.

#### ది హండ్రెడ్
2022 ఏప్రిల్లో, ది హండ్రెడ్ 2022 సీజన్ కోసం అతన్ని ఓవల్ ఇన్విన్సిబుల్స్ కొనుగోలు చేసింది. 

#### మేజర్ లీగ్ క్రికెట్
USA లో నిర్వహించబడుతున్న 2023 మేజర్ లీగ్ క్రికెట్‌కు ముందు లాస్ ఏంజిల్స్ నైట్ రైడర్స్ అతనిని కొనుగోలు చేసింది. 

## ఇంగ్లాండ్ కెరీర్

### 2014: భారతదేశం
రాయ్ తన ట్వంటీ20 అంతర్జాతీయ రంగప్రవేశం 2014 సెప్టెంబరులో భారత్‌పై సిరీస్‌లోని ఏకైక T20Iలో చేశాడు. తన మొదటి అంతర్జాతీయ ఇన్నింగ్స్‌లో 8 పరుగులకే ఔటయ్యాడు. మహ్మద్ షమీ బౌలింగులో కవర్ వద్ద ఫీల్డర్‌కు సాఫ్ట్ క్యాచ్ ఇచి ఔటయ్యాడు. 

### 2015: న్యూజిలాండ్, ఆస్ట్రేలియా
అతను 2015 మే 8న మలాహిడ్‌లో ఐర్లాండ్‌తో జరిగిన వన్-ఆఫ్ వన్‌డేలో ఇంగ్లండ్ తరపున తన వన్డే అంతర్జాతీయ రంగప్రవేశం చేసాడు, అయితే వర్షం కారణంగా మ్యాచ్ రద్దైంది.  2015 జూన్‌లో న్యూజిలాండ్‌తో జరిగిన ఐదు మ్యాచ్‌ల సిరీస్‌లో రాయ్ మళ్లీ ఎంపికయ్యాడు  తొలి మ్యాచ్‌లో ఇన్నింగ్స్‌ తొలి బంతికే క్యాచ్‌ ఔట్‌ అయ్యాడు. ఇంగ్లండ్ 408 పరుగుల స్కోరును నమోదు చేసి మ్యాచ్‌లో విజయం సాధించింది. రెండో వన్డేలో అతను 39 పరుగులు చేశాడు, అయితే వర్షం కారణంగా ఇంగ్లండ్ మ్యాచ్ ఓడిపోయింది. తర్వాతి మ్యాచ్‌లో రాయ్ 9 పరుగులు చేసాడు. ఇంగ్లాండ్ మళ్లీ ఓడిపోయింది. నాలుగో వన్డేలో అతను 38 పరుగులు చేశాడు. ఇంగ్లాండ్ ఏడు వికెట్ల తేడాతో గెలిచి సిరీస్‌ను 2-2తో సమం చేసింది. చివరి మ్యాచ్‌లో అతను 12 పరుగులకే ఔట్ అయ్యాడు, ఇంగ్లండ్ 3-2తో సిరీస్‌ను గెలుచుకుంది. ఇరు జట్ల మధ్య జరిగిన ఏకైక టీ20 మ్యాచ్‌లో రాయ్ 23 పరుగులు చేయడంతో ఇంగ్లండ్ 56 పరుగుల తేడాతో విజయం సాధించింది. 

ఆస్ట్రేలియాతో జరిగిన టీ20లో రాయ్ 11 పరుగులు చేయడంతో ఇంగ్లండ్ 5 పరుగుల తేడాతో విజయం సాధించింది. ఇంగ్లండ్, ఆస్ట్రేలియాల మధ్య జరిగిన మొదటి వన్‌డేలో, రాయ్ బాగా బ్యాటింగ్ చేసి, 67 పరుగులు సాధించాడు. ఇంగ్లండ్ 59 పరుగుల తేడాతో ఓడిపోయింది. రాయ్ 31 పరుగులు చేసిన రెండో మ్యాచ్‌లోనూ ఇంగ్లండ్ ఓడిపోయింది. 63 స్కోరుతో రాయ్ తన మంచి ఫామ్‌ను కొనసాగించడంతో సిరీస్‌లోని మూడో మ్యాచ్‌లో ఇంగ్లాండ్ గెలిచింది. సిరీస్ చివరి మ్యాచ్‌లో రాయ్ 36 పరుగుల వద్ద అవుట్ అయ్యాడు. ఈ మ్యాచ్‌ను ఇంగ్లాండ్ 3 వికెట్ల తేడాతో గెలిచి సిరీస్‌ను 2-2తో సమం చేసింది. ఆఖరి, నిర్ణయాత్మక మ్యాచ్‌లో రాయ్ కేవలం 4 పరుగులు చేసాడు. ఇంగ్లండ్ 138 పరుగులకే కుప్పకూలింది. మరో 25 ఓవర్లు మిగిలి ఉండగానే ఆస్ట్రేలియా 8 వికెట్ల తేడాతో విజయం సాధించి సిరీస్‌ను 3–2తో కైవసం చేసుకుంది. 

రాయ్ ఇంగ్లండ్ T20 ప్రపంచ కప్ జట్టులో ఎంపికయ్యాడు. రెండో మ్యాచ్‌లో, అతను కేవలం 16 బంతుల్లో 43 పరుగులు చేసి దక్షిణాఫ్రికాపై ఇంగ్లండ్ 230 పరుగులను ఛేదించేందుకు సహాయం చేశాడు.  అయితే, అతను ఆఫ్ఘనిస్తాన్‌తో జరిగిన గేమ్‌లో చౌకగా ఔట్ అయ్యాడు, కేవలం ఐదు మాత్రమే చేశాడు. ఇంగ్లండ్ గేమ్ గెలిచింది.  శ్రీలంకతో జరిగిన ఆఖరి గ్రూప్ గేమ్‌లో 42 పరుగులు చేసిన తర్వాత,  అతను సెమీ-ఫైనల్‌లో  న్యూజిలాండ్‌పై ఫిరోజ్ షా కోట్లా వికెట్‌పై 78 పరుగులు చేసి వెస్టిండీస్‌తో జరిగిన ఫైనల్‌కు ఇంగ్లండ్‌కు అర్హత సాధించడంలో తోడ్పడ్డాడు. ఫైనల్‌లో రాయ్ డకౌట్ అయ్యాడు. ఇంగ్లండ్ వెస్టిండీస్ చేతిలో ఓడిపోయింది.  2016 T20 ప్రపంచ కప్ కోసం ICC, Cricbuzz ల 'టీమ్ ఆఫ్ ది టోర్నమెంట్'లో అతను స్థానం పొందాడు.  

### 2016: T20 ప్రపంచ కప్, శ్రీలంక, పాకిస్తాన్
పాకిస్థాన్‌తో జరిగిన సిరీస్‌లో మొదటి వన్డేలో, రాయ్ 56 బంతుల్లో 65 పరుగులు చేయడంతో ఇంగ్లాండ్ DLS పద్ధతిలో గెలిచింది. రాయ్ తన ప్రయత్నాలకు మ్యాన్ ఆఫ్ ది మ్యాచ్ అవార్డును అందుకున్నాడు.  తదుపరి 3 వన్‌డేలలో అతను వరుసగా 0, 15, 14 స్కోర్‌లు చేసాడు, ఇంగ్లాండ్ 4-0 సిరీస్ ఆధిక్యాన్ని సాధించింది. ఐదవ వన్‌డేలో రాయ్ 87 పరుగులు చేసాడు, అయితే పాకిస్తాన్ 4 వికెట్ల తేడాతో గెలిచి ఇంగ్లాండ్‌కు 5-0 సిరీస్ వైట్‌వాష్‌ అవకాశం లేఖుండా చేసింది. సిరీస్‌లోని ఏకైక T20Iలో, రాయ్ 20 బంతుల్లో 21 పరుగులు చేసాడు, పాకిస్తాన్, ఇంగ్లాండ్ నిర్దేశించిన 134 పరుగుల లక్ష్యాన్ని 5 ఓవర్లు మిగిలి ఉండగానే ఛేదించింది. 

2019 క్రికెట్ ప్రపంచ కప్‌కు సన్నాహకంగా, ఇంగ్లండ్ ఐర్లాండ్, పాకిస్తాన్‌లతో వార్మప్ మ్యాచ్‌లకు అంగీకరించింది; ఐర్లాండ్‌తో ఒక వన్‌డే, పాకిస్తాన్‌తో T20I, 5వన్‌డేలు ఆడింది. రాయ్ మొదట్లో ఐర్లాండ్‌తో జరిగిన మొదటి వన్‌డే, పాకిస్తాన్‌తో జరిగిన T20I కోసం జట్టులో మొదట్లో ఉన్నప్పటికీ, వెన్నునొప్పి కారణంగా ఉపసంహరించుకున్నాడు. పాకిస్తాన్‌తో జరిగిన 5 మ్యాచ్‌ల వన్‌డే సిరీస్‌లో మాత్రం జట్టులో ఉండిపోయాడు.  పాకిస్థాన్‌తో జరిగిన తొలి వన్డే ఫలితం లేకుండానే ముగిసింది. రాయ్ తన మొదటి రెండు ఇన్నింగ్స్‌లలో 87, 76 పరుగులతో సిరీస్‌ను మంచి ఫామ్‌లో ప్రారంభించాడు. 4వ వన్‌డేలో అతను 114 పరుగులు చేసిన మ్యాన్ ఆఫ్ ది మ్యాచ్ అవార్డు అందుకున్నాడు. అది అతని 8వ వన్‌డే సెంచరీ.  కొన్ని రోజుల ముందు ఆసుపత్రిలో చేరిన తన కుమార్తెతో గడపడానికి ECB సమయం ఇవ్వడంతో, రాయ్ ఐదవ వన్‌డేకి దూరమయ్యాడు. ఈ సిరీస్‌లో రాయ్ తన ప్రదర్శనకు మ్యాన్ ఆఫ్ ది సిరీస్ అవార్డును అందుకున్నాడు. 

### 2019: క్రికెట్ ప్రపంచ కప్
2019 ఏప్రిల్లో, అతను 2019 క్రికెట్ ప్రపంచ కప్ కోసం ఇంగ్లాండ్ జట్టులో ఎంపికయ్యాడు.   2019 జూన్ 3న, పాకిస్తాన్‌తో జరిగిన ఇంగ్లండ్ మ్యాచ్‌లో, రాయ్ వన్‌డే క్రికెట్‌లో తన 3,000వ పరుగును సాధించాడు.  జూన్ 8న సోఫియా గార్డెన్స్‌లో బంగ్లాదేశ్‌పై రాయ్ 153 పరుగులు చేశాడు. ఇది ప్రపంచ కప్ క్రికెట్‌లో, 2011 ప్రపంచ కప్‌లో ఆండ్రూ స్ట్రాస్ చేసిన 158 పరుగుల తర్వాత, ఇంగ్లాండ్ ఆటగాడు చేసిన రెండో అత్యధిక పరుగులు.  వెస్టిండీస్‌పై ఇంగ్లండ్ విజయం సాధించిన సమయంలో, రాయ్ మొదటి ఇన్నింగ్స్‌లో ఫీల్డింగ్ చేస్తున్నప్పుడు సీజన్ ప్రారంభంలో బాధపడ్డ స్నాయువు గాయం మళ్లీ రేగింది. దీంతో అతను రెండో ఇన్నింగ్స్‌లో బ్యాటింగ్ చేయలేకపోయాడు. ఇంగ్లండ్ తదుపరి 3 మ్యాచ్‌లకు దూరమయ్యాడు.   రాయ్ ఇంగ్లండ్‌కు కీలకమైన భారత్‌ మ్యాచ్‌లో తిరిగి వచ్చాడు. పూర్తిగా ఫిట్‌గా లేనప్పటికీ రాయ్ 57 బంతుల్లో 66 పరుగులు చేసి ఇంగ్లండ్‌కు 31 పరుగుల విజయాన్ని అందించాడు. 

ఆస్ట్రేలియాతో జరిగిన సెమీ-ఫైనల్‌లో, రాయ్ 65 బంతుల్లో 85 పరుగులు చేసి  కీపరుకు క్యాచ్ ఇచ్చి ఔట్ అయ్యాడు, టీవీ రీప్లేలు, అల్ట్రాఎడ్జ్ లలో బ్యాటు  తగల్లేదని సూచించినప్పటికీ అంపైర్ ధర్మసేన క్యాచ్ ఇచ్చాడు. ఇప్పటికే ఇంగ్లాండ్  సమీక్షల కోటా అయిపోయింది. కాబట్టి అంపైర్ నిర్ణయమే నిలబడింది. రాయ్ అతని తొలగింపుకు వ్యతిరేకంగా నిరసన తెలుపుతూ, మైదానాన్ని విడిచిపెట్టడంలో ఆలస్యం చేసాడు. దాంతో అతని మ్యాచ్ ఫీజులో 30% జరిమానా విధించారు. రెండు డీమెరిట్ పాయింట్లు కూడా ఇచ్చారు.  జూలై 14న, రాయ్ తన తొలి ప్రపంచ కప్ ఫైనల్‌లో న్యూజిలాండ్‌తో ఆడాడు. బ్లాక్ క్యాప్స్ వేసిన 242 పరుగుల లక్ష్యాన్ని ఇంగ్లండ్ వెంబడించడంలో రాయ్ 19 పరుగులు చేశాడు. మ్యాచ్ టైగా ముగిసి సూపర్ ఓవర్‌కి వెళ్లింది, అక్కడ రాయ్‌ని ఇంగ్లండ్ మూడో బ్యాట్స్‌మెన్‌గా ఎంపిక చేశారు.  జోఫ్రా ఆర్చర్ వేసిన సూపర్ ఓవర్ ఆఖరి డెలివరీలో రెండో పరుగు కోసం వెనుదిరిగే ప్రయత్నంలో ఉన్న మార్టిన్ గప్టిల్‌ను రాయ్ రనౌట్ చేశాడు.

ఐసిసి వారి CWC2019 టీమ్ ఆఫ్ ది టోర్నమెంట్‌లో రోహిత్ శర్మతో పాటు ఓపెనింగ్ బ్యాట్స్‌మెన్‌లలో ఒకరిగా రాయ్ చేర్చింది. వారు "ఇంగ్లండ్ ఓపెనర్ టోర్నమెంట్‌లో ఎవరికీ లేని విధంగా తన జట్టు ఫలితంపై నిర్ణయాత్మక ప్రభావాన్ని చూపాడు. స్నాయువు గాయం కారణంగా రాయ్ జట్టుకు దూరమైనప్పుడు, శ్రీలంక, ఆస్ట్రేలియాలతో వరుసగా ఓడిపోయాక రాయ్, తన జట్టులో చాలా అవసరమైన శక్తిని నింపాడు. ఇంగ్లాండ్ తప్పక గెలవాల్సిన గేమ్‌లలో, రౌండ్-రాబిన్‌లో భారతదేశం, న్యూజిలాండ్‌పైన, సెమీ-ఫైనల్‌లో ఆస్ట్రేలియాపైనా, అతను తన ఓపెనింగ్ భాగస్వామి జానీ బెయిర్‌స్టోతో కలిసి వరుసగా మూడు సెంచరీ భాగస్వామ్యాలను సాధించాడు. ఏడు ఇన్నింగ్స్‌లలో 115.36 స్ట్రైక్ రేట్‌తో 443 పరుగులు చేసిన రాయ్, రోహిత్ శర్మతో కలిసి ఈ XIలో ఒక అద్భుతమైన ఓపెనింగ్ భాగస్వామ్యం అవుతాడు." 

### 2019: టెస్టుల్లో ప్రవేశం, యాషెస్
2019 జూలైలో, లార్డ్స్‌లో ఐర్లాండ్‌తో జరిగిన వన్-ఆఫ్ మ్యాచ్ కోసం రాయ్ ఇంగ్లండ్ టెస్ట్ జట్టులో ఎంపికయ్యాడు.  అతను మొదటి ఇన్నింగ్స్‌లో 5 పరుగులు, రెండో ఇన్నింగ్స్‌లో 78 బంతుల్లో 72 పరుగులు చేసి, మ్యాచ్‌లో తన టెస్టు రంగప్రవేశం చేశాడు. అతను 2019 యాషెస్ సిరీస్‌లోని మొదటి నాలుగు టెస్టుల కోసం జట్టులో తన స్థానాన్ని నిలబెట్టుకున్నాడు. కానీ తక్కువ స్కోర్ల కారణంగా, ఐదవ టెస్టుకు తీసేసారు.

### 2020, 2021
రాయ్ ఐర్లాండ్   ఆస్ట్రేలియాలతో స్వదేశంలో జరిగిన వన్‌డే సిరీస్‌కి,  ఇంగ్లండ్ జట్టులో భాగంగా ఉన్నాడు. అయితే గాయం కారణంగా పాకిస్తాన్, ఆస్ట్రేలియా రెండింటితో జరిగిన T20I సిరీస్‌కు దూరమయ్యాడు.   2021 సెప్టెంబర్లో, రాయ్ 2021 ICC పురుషుల T20 ప్రపంచ కప్ కోసం ఇంగ్లాండ్ జట్టులో ఎంపికయ్యాడు. 

### 2022
2022లో, రాయ్ "క్రికెట్ ప్రయోజనాలకు విఘాతం కలిగించే విధంగా లేదా క్రికెట్‌కు, ECBకి, తనకూ చెడ్డపేరు తెచ్చే విధంగా ప్రవర్తించాడనే" ఆరోపణణు అంగీకరించాడు. రెండు అంతర్జాతీయ మ్యాచ్‌ల నిషేధానికి గురై 12 నెలల పాటు క్రికెట్‌కు దూరమయ్యాడు. అభియోగానికి గల కారణం అస్పష్టంగా ఉంది. అదే సమయంలో రాయ్ తన కుటుంబంతో ఎక్కువ సమయం గడపడానికి ఆ తరువాత జరిగిన ఇండియన్ ప్రీమియర్ లీగ్ వేలం నుండి వైదొలిగాడు. 

## వ్యక్తిగత జీవితం
రాయ్ 2008లో స్పోర్ట్స్ సైన్స్ అండ్ బిజినెస్‌లో A-స్థాయి పరీక్షలకు హాజరయ్యాడు. సెయింట్ మేరీస్ యూనివర్శిటీ కాలేజ్‌లో స్థానం పొందాడు. అయితే, క్రికెట్‌పై దృష్టి పెట్టడం కోసం ఆ అవకాశాన్ని తిరస్కరించాడు.  2017 అక్టోబరు 7న రాయ్, ఎల్ మూర్‌ని వివాహం చేసుకున్నాడు. వారికి 2019 మార్చిలో మొదటి బిడ్డ కలిగింది. ఈ జంట 2022 జనవరి 5న రెండవ బిడ్డ పుట్టింది.  అతను డచ్ అంతర్జాతీయ క్రికెటర్ షేన్ స్నేటర్ బంధువు. 

## అంతర్జాతీయ రికార్డులు

* 2016లో శ్రీలంకపై అలెక్స్ హేల్స్‌తో కలిసి 256 పరుగుల ఓపెనింగ్ భాగస్వామ్యంలో రాయ్ భాగమయ్యాడు, ఇది వన్‌డేలలో వికెట్ కోల్పోకుండా అత్యధిక విజయవంతమైన పరుగుల వేటగా నిలిచింది.   వన్డేల్లో ఇంగ్లండ్‌కు ఏ వికెట్‌కైనా ఇదే అత్యధిక భాగస్వామ్యం. 
* రాయ్ (151 బంతుల్లో 180) జో రూట్‌తో కలిసి ఇంగ్లండ్ తరపున అత్యధిక మూడవ వికెట్ భాగస్వామ్యాన్ని నెలకొల్పాడు. (ఇప్పటి వరకు), ఆస్ట్రేలియాతో 2018 జనవరి 14న మెల్‌బోర్న్ క్రికెట్ గ్రౌండ్‌లో జరిగిన వన్‌డేలో ఇద్దరూ కలిసి 220 బంతుల్లో 221 పరుగులు చేశారు. 

## మూలాలు

వర్గం:ఇంగ్లాండు క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1990 జననాలు